**WJLF Pedagógia alapszak záróvizsga**

**Általános tudnivalók és tételsor**

Záróvizsgálatra az bocsátható, aki szakdolgozatát eredményesen elkészítette és beadta, továbbá a szak valamennyi egyéb tanulmányi követelményét teljesítette. A záróvizsgát bizottság előtt kell tenni, melynek az elnökkel együtt legalább három tagja van.

A vizsga részei:

1) **A szakdolgozat bemutatása és védése**

A vizsga első felében a vizsgázó a szakdolgozatát 10-15 percben bemutatja, majd a vizsgáztatók kérdéseire válaszol. Erre a vizsgafeladatra a hallgató otthon felkészülhet, az előadásához szemléltető ábrákat használhat, amelyeket a vizsgabizottság tagjai számára előzetesen ki kell osztani. Összefüggő szöveg vagy vázlat a prezentációs anyagokon nem szerepelhet. A vizsgázónak az előadásába be kell építenie azokat a válaszokat is, amelyeket a dolgozatának konzulense illetve bírálója előzetesen, írásban megfogalmaztak a számára. A védés során a vizsgázó szakdolgozatának egy példányát a vizsgabizottságtól elkérheti, de abból szöveget nem olvashat fel.

2) **Egy szakmai téma kifejtése, megvitatás**

A vizsga megkezdése előtt a vizsgázónak az előzetesen közzétett záróvizsga-tételsorból egy témát kell húznia, melynek kifejtéséhez a vizsga helyszínen vázlatot készíthet. A felkészülési idő kb. 30 perc. A vizsgázó ez alatt csak a helyszínen kapott jegyzetlapokat használhatja. A szakdolgozat bemutatását és megvitatását követően a vizsgázó azonnal a kihúzott témájának kifejtésére tér át, amit önállóan kb. 5-6 percben kell ismertetnie. Ezt követően a vizsgázó a vizsgabizottság tagjaival egy szakmai beszélgetésben vesz részt.

A vizsga érdemjegye:

A záróvizsga összesített érdemjegyét három önállóan értékelt teljesítmény alapján a vizsgabizottság állapítja meg, mégpedig azon a módon, hogy a három érdemjegy számtani közepét számítja ki:

1) beszámításra kerül a szakdolgozat érdemjegye, amit a témavezető és az opponens előzetes írásos *javaslatai* alapján a vizsgabizottság határoz meg,

2) a védésre adott érdemjegy és

3) a záróvizsga-tétel kifejtése és megvitatása alapján adott érdemjegy.

A záróvizsga bizottság minden kérdésben szótöbbséggel dönt. Szavazategyenlőség esetén az elnöké az utolsó szó.

A vizsgázó szakdolgozatának témavezetője illetve opponense a szakdolgozat védésekor tanácskozási joggal részt vehet a bizottság munkájában.

Gyakorlati tudnivalók

1. A záróvizsgára a NEPTUN-ban jelentkezni kell, abban a szemeszterben, amelynek végén szeretnénk vizsgát tenni. Ez általában a 6. szemeszter utóvizsga időszaka.
2. A vizsga időpontját a Neveléstudományi tanszék az őszi félévben legkésőbb november 30-ig, a tavaszi félévben legkésőbb május 30-ig kijelöli.
3. A szakdolgozatról szóló opponensi és konzulensi véleményeket a vizsga időpontja előtt 2 héttel a Tanulmányi Hivatal postán a hallgató NEPTUN-ban megadott levelezési címére kipostázza.
4. A Neveléstudományi tanszék a záróvizsga tételsorát a tanszéki honlapra őszi félévben legkésőbb október 15-ig, tavaszi félévben március 15-ig kihelyezi.
5. Ugyancsak a tanszéki honlapon tesszük közzé a vizsga behívási sorrendjét, amelyben mindenki láthatja, hogy az adott vizsganap mely részében kerül majd sorra. Amennyiben valaki a vizsgaidőpontjában nem jelenik meg, akkor a következő soron levő vizsgázót hívja be a bizottság. Egyidejűleg a teremben csak három vizsgázó tartózkodhat.
6. A vizsgát követően a vizsgaeredményeket ünnepélyes keretek között ismertetjük minden vizsgázóval.

**Pedagógia BA záróvizsga tételsor**

* 1. Szocializáció, nevelés, oktatás. A gyermek a családban és a társadalomban – változások a történelem során. Természet adta közösségek, intézmények, piaci szolgáltatások, civil kezdeményezések a nevelésben. „A gyermekkor története”.
  2. A családi és iskolai nevelés neveléslélektani kérdései. Nevelési módszerek, stílusok a családban, az iskolában, és a nevelési vonatkozású iskolán kívüli szervezetekben, intézményekben.
  3. Az iskolai nevelés-oktatás céljainak, módszereinek történeti változásai. A modern iskolarendszerek kialakulása és fejlődése. A közép- és a felsőfokú oktatás expanziója, s ennek társadalmi, gazdasági, politikai okai. A tudástársadalom fogalma.
  4. A magyar közoktatás strukturális jellemzői, a hazai oktatási rendszer változásai az utóbbi két évtizedben és napjainkban. A legújabb köznevelési, szakképzési, felsőoktatási törvények és a hatályos Nemzeti alaptanterv főbb jellemzői. Fontosabb álláspontok az ezekkel kapcsolatos mai vitákban. A mai hazai pedagógus mozgalmak és szervezetek főbb követelései és ezek értékelése.
  5. Társadalom és iskola a XX-XXI. században. Sikeres és sikertelen tanulók: az esélyek társadalmi meghatározottsága. Szegregáció, integráció, inkluzivitás. Etnikai, vallási és más kisebbségek az iskolában – az iskolai méltányosság. Az adaptív iskola lehetőségei.
  6. Tanítás- és tanuláselméletek, az iskolai – és iskolán kívüli (informális, non-formális) tanulás modelljei. Tudás, képesség, kompetencia – és fejlesztésük módszerei.
  7. Pedagógiai koncepciók az iskolában. A „hagyományos iskola”; illetve a 20. század fordulójától megjelent reformpedagógiai koncepciók jellemzői. Eltérő sajátosságaik a nevelési-oktatási folyamat tervezésében, szervezésében, módszereiben, a tanulói teljesítmények ellenőrzésében, értékelésében. Hatásuk és e koncepciók megjelenési formái napjainkban.
  8. Kommunikáció az iskola világában, szereplői, sajátosságai, csatornái (technikái); lehetőségek és buktatók.
  9. Az iskolai teljesítményt befolyásoló személyiségtényezők és fejlődési zavarok. Stratégiák a fejlődési zavarok megoldására.
  10. A pedagógiai értékelés fogalma, funkciója, szintjei, típusai, alkalmazásai.
  11. Az oktatás minősége és értékelése, a nemzetközi és hazai mérések tanulságai, a magyar közoktatás eredményessége. Az ismétlődő PISA- , TIMSS és más vizsgálatok tapasztalatai.
  12. A pedagógiai kutatás módszerei, adatgyűjtési és adatelemzési technikák. A vizsgálni kívánt jelenség, a kutatói kérdésfeltevés, és az elemzési eljárások, stratégiák összefüggései. Módszertani kérdések szakdolgozatom készítése során.
  13. Az andragógia alapfogalmai. A felnőttnevelés, felnőttoktatás, felnőttképzés, „lifelong learning” eredményei és problémái hazánkban.
  14. A gyermek- és ifjúságvédelem rendszere, a mai eredmények és problémák Magyarországon. A sajátos nevelési igényű, a nehezen nevelhető, beilleszkedési, magatartási problémás, illetve a veszélyeztetett gyermekek, és segítésük.
  15. A gyermek- és ifjúsági kultúra változásai az utóbbi évtizedekben. A média hatása a gyermek személyiségfejlődésére. Televízió, számítógép, internet, telefonos eszközök a családban és az iskolában. A „digitális forradalom” és következményei.